Veregrupi määramise reaktiivide vahetamise

Euroopa Lepingu Protokoll

ÜLDSÄTTED

1. Spetsiifilisus

Veregrupi määramise [1] reaktiiv peab reageerima kõigi testitavate vereproovidega, mis sisaldavad antikehale vastavat antigeeni või etiketil nimetatud muud ainet.

Kui reaktiivi kasutatakse tootja soovitatud viisil, ei tohi ilmneda mingeid alljärgnevaid tegureid ega nähte:

a) hemolüütilised omadused;

b) antikehad või muud ained, mida pole etiketil nimetatud;

c) bakteriaalne saaste, mis võib põhjustada valepositiivseid või valenegatiivseid reaktsioone;

d) nn "raharullide" moodustumisest tulenev pseudoaglutinatsioon;

e) prozone'i ilmingud.

2. Tõhusus

Tiiter määratakse kindlaks uurimisaluse reaktiivi järjestikuste kahekordsete lahuste sobivas keskkonnas tegemisega. Igasse lahjendusse lisatakse võrdne kogus erütrotsüütide suspensiooni. Tiiter on seerumi suurima lahjenduse, milles reaktsioon toimub, arvnäitaja pöördväärtus, kusjuures lahus arvutatakse ilma korpuskulaarse suspensiooni mahtu kogumahus arvesse võtmata.

Anti-A, anti-B ja teiste esemeklaasidel kasutatavate reaktiivide puhul väljendatakse aviidsust esemeklaasil aglutinatsiooniks kulunud aja abil.

3. Rahvusvahelised standardid ja ühikud

Maailma Tervishoiuorganisatsioon on kehtestanud anti-A ja anti-B ning mittetäielike veregrupi määramise anti-D reaktiivide rahvusvahelised standardid ja kehtestamisel on teiste spetsiifilisuste veregrupi määramise reaktiivide rahvusvahelised standardid. Definitsiooni kohaselt sisaldab rahvusvaheline standardpreparaat teatud arvu rahvusvahelisi ühikuid milligrammi või milliliitri kohta ja see definitsioon ei sõltu teatavate erütrotsüütpreparaatidega seoses täheldatud tiitritest [2].

4. Stabiilsus ja kõlblikkusaeg

Tootja poolt soovitatud säilitustingimustes hoituna peaks iga reaktiiv säilitama vajalikud omadused vähemalt üheks aastaks.

Vedelas olekus oleva reaktiivi etiketile märgitud kõlblikkusaeg ei tohi olla pikem kui üks aasta alates viimase rahuldava tulemusega tõhusustesti tegemise kuupäevast. Tõhusustesti kordamise korral võib kõlblikkusaega pikendada edasisteks üheaastasteks ajavahemikeks.

Kuivatatud olekus oleva reaktiivi etiketile märgitud kõlblikkusaeg on vastavuses stabiilsusuuringute lõppjäreldustega ja selle peab kinnitama riiklik kontrolliasutus.

5. Säilitamine

Veregrupi määramise reaktiive võib säilitada vedelas või kuivatatud olekus. Kuivatatud reaktiive hoitakse inertgaasi keskkonnas või vaakumis klaaskonteineris, milles need kuivatati ja mis suletakse, et välistada niiskuse juurdepääsu. Kuivatatud reaktiiv ei tohi kaotada üle 0,5 % oma massist, kui seda testitakse, kasutades lisakuivatamist fosforpentoksiidiga rõhu juures, mis ei ületa 0,02 elavhõbedamillimeetrit 24 tunni jooksul.

Reaktiivid valmistatakse ette aseptilisi ettevaatusabinõusid kasutades ning need ei ole bakteritest saastunud. Bakteriaalse kasvu vältimiseks võib pädev riigiasutus otsustada, et reaktiivile (või kuivatatud reaktiividega väljastatud lahustile) tuleb lisada antiseptikumi ja/või antibiootikumi tingimusel, et selle aine lisamisel vastab reaktiiv endiselt spetsiifilisuse ja tõhususe nõuetele.

Inimpäritolu veregrupi määramise seerumite valgu lämmastikusisaldus peab olema vähemalt 2,5 milligrammi ühe milliliitri vedela või taastatud seerumi kohta.

Vedelad või taastatud reaktiivid peaksid olema läbipaistvad ega tohiks sisaldada sadet, geeli ega nähtavaid osakesi.

6. Värvus

Rahvusvaheliseks vahetamiseks mõeldud veregrupi määramise reaktiivid ei peaks olema kunstlikult värvitud, vähemalt mitte seni, kuni jõutakse rahvusvahelisele kokkuleppele ühtse süsteemi osas. Lisatud värvaine ei tohi häirida konkreetset reaktsiooni.

7. Jaotamine ja maht

Veregrupi määramise reaktiivid jaotatakse sellisel viisil ja sellistes mahtudes, et ühes konteineris olevast reaktiivist piisab testide tegemiseks positiivsete ja negatiivsete kontrollverelibledega lisaks testide tegemisele tundmatute verelibledega. Ühes konteineris olev maht on selline, et selle sisu võib vajadusel kasutada nõuetekohaste käesolevas protokollis kirjeldatud tõhusustestide tegemiseks.

8. Registrid ja proovid

Kirjalikke andmeid veregrupi määramisel kasutatavate reaktiivide tootmise ja kontrolli iga etapi kohta hoiab alles neid tootev laboratoorium. Laboratoorium säilitab piisavad näidised kõikidest väljastatud reaktiividest seni, kuni on põhjust oletada, et see partii ei ole enam kasutuses.

9. Reaktiivide liigitus

Veregrupi määramiseks kasutatavad reaktiivid võivad sisaldada inim-, loomse või taimse (või mineraalse) päritoluga aineid, millest osad on aktiivained ja teised abiained, mis suurendavad aktiivsust või säilitavad reaktiivi stabiilsuse.

Tehnilistel põhjustel on need reaktiivid jaotatud kolme kategooriasse vastavalt nende aktiivaine päritolule. See ei tähenda, et inimpäritolu reaktiivid sisaldavad üksnes inimpäritolu aineid või et loomsed või taimsed reaktiivid ei sisalda inimpäritolu aineid.

10. Etiketid, infolehed ja sertifikaadid

Etikett, mis on trükitud inglise ja prantsuse keeles mustas kirjas valgele paberile, kinnitatakse igale lõppkonteinerile ja see sisaldab järgmist teavet:

1. tootja nimi ja aadress;

2. reaktiivi nimi, nii nagu see esineb vastava spetsifikatsiooni pealdises;

3. antiseptikumi ja/või antibiootikumi nimi ja kogus, kui need on olemas, või märge nende puudumise kohta;

4. maht või, juhul kui reaktiiv on kuivatatud, lahustamiseks vajaliku vedeliku koostis ja maht;

5. kõlblikkusaeg;

6. partii number.

Lisaks on sellel etiketil või mitmeid lõppmahuteid sisaldava kasti etiketil või mahutitega kaasas olevatel infolehel järgnev teave:

1. tootja täielik nimi ja aadress;

2. reaktiivi nimi, nii nagu see esineb vastava spetsifikatsiooni pealdises;

3. maht või, juhul kui reaktiiv on kuivatatud, lahustamiseks vajaliku vedeliku koostis ja maht;

4. viimase tõhusustesti tegemise kuupäev;

5. kõlblikkusaeg (kui on);

6. partii number;

7. tootja soovitatud kasutamismeetodi asjakohane kirjeldus;

8. avamata ampullide säilitamistingimused ja pärast avamist võetavad ettevaatusabinõud;

9. täpne koostis, sealhulgas antiseptikum ja/või antibiootikum nende olemasolul;

10. märge selle kohta, kas toode sisaldab või ei sisalda inimpäritolu materjali.

Iga saadetisega on kaasas käesoleva lepingu artikliga 4 ja käesoleva protokolli lisaga ettenähtud sertifikaat. Etikettide ja brošüüride näidised lisatakse käesolevale protokollile.

ERISÄTTED

A. VEREGRUPPIDE MÄÄRAMISE INIMPÄRITOLU SEERUMID

a) AB0 VEREGRUPI MÄÄRAMISE INIMPÄRITOLU SEERUMID

i) Anti-A veregrupi määramise seerum (inimpäritolu)

Anti-A seerumit saadakse B-gruppi kuuluvate valitud isikute verest, kes on immuniseeritud või pole immuniseeritud A-grupi erütrotsüütidega või A-grupi eriainega. Anti-A seerum aglutineerib inimpäritolu erütrotsüüte, mis sisaldavad A-antigeeni, st A- ja AB-gruppi, sealhulgas alagruppidesse A1, A2, A1B ja A2B kuuluvaid erütrotsüüte, ning ei aglutineeri inimpäritolu erütrotsüüte, mis ei sisalda A-antigeeni, st 0- ja B-gruppi kuuluvaid erütrotsüüte.

Tõhusus

Tiitrimine

Anti-A seerum tiitritakse eraldi A1, A2 ja A2B erütrotsüütide suspensiooni suhtes, paralleelselt lahustatud, kuid lahjendamata anti-A veregrupi määramise seerumi rahvusvahelise standardpreparaadiga või samaväärse võrdluspreparaadiga. Seerumi tõhusus ei tohi olla ühelgi juhul madalam kui 64 rahvusvahelist ühikut milliliitri kohta.

Aviidsuse kindlaksmääramine

Kui anti-A seerum segatakse esemeklaasil võrdse mahuga A1-, A2- või A2B-rakkude suspensiooniga, mille mahu osa on 0,05 kuni 0,1, peaks iga suspensiooni aglutinatsioon ilmnema esmalt mitte rohkem kui kahekordse aja jooksul, mis kulub sama katse tegemisele lahustatud, kuid lahjendamata anti-A veregrupi määramise seerumi rahvusvahelise standardpreparaadiga või samaväärse võrdluspreparaadiga.

ii) Anti-B veregrupi määramise seerum (inimpäritolu)

Anti-B seerumit saadakse A-gruppi kuuluvate valitud isikute verest, kes on immuniseeritud või pole immuniseeritud B-grupi erütrotsüütidega või B-grupi eriainega. Anti-B seerum aglutineerib inimpäritolu erütrotsüüte, mis sisaldavad B-antigeeni, st B- ja AB-gruppi kuuluvaid erütrotsüüte, ning ei aglutineeri inimpäritolu erütrotsüüte, mis ei sisalda B-antigeeni, st 0- ja A-gruppi kuuluvaid erütrotsüüte.

Tõhusus

Tiitrimine

Anti-B seerum tiitritakse eraldi B-grupi erütrotsüütide suspensiooni suhtes, paralleelselt lahustatud, kuid lahjendamata anti-B veregrupi määramise seerumi rahvusvahelise standardpreparaadiga või samaväärse võrdluspreparaadiga. Seerumi tõhusus ei tohi olla madalam kui 64 rahvusvahelist ühikut milliliitri kohta.

Aviidsuse kindlaksmääramine

Kui anti-B seerum segatakse esemeklaasil võrdse mahuga B-rakkude suspensiooniga, mille mahu osa on 0,05 kuni 0,1, peaks aglutinatsioon ilmnema mitte rohkem kui kahekordse aja jooksul, mis kulub sama katse tegemisele lahustatud, kuid lahjendamata anti-B veregrupi määramise seerumi rahvusvahelise standardpreparaadiga või samaväärse aviidsusega tugietaloniga.

iii) Anti-A + anti-B (0-grupi) veregrupi määramise seerum (inimpäritolu)

Anti-A + anti-B (0-grupi) seerumit saadakse 0-gruppi kuuluvate valitud isikute verest, kes on immuniseeritud või pole immuniseeritud A- ja B-grupi erütrotsüütidega või A- ja B-grupi eriainetega. Anti-A + anti-B (0-grupi) seerum aglutineerib A- või B-aglutinogeene või mõlemaid sisaldavaid inimpäritolu erütrotsüüte, st A-gruppi, sealhulgas alagruppidesse A1 ja A2 kuuluvad erütrotsüüte ja B-gruppi ning AB-gruppi, sealhulgas alagruppidesse A1B ja A2B kuuluvaid erütrotsüüte, ning ei aglutineeri inimpäritolu erütrotsüüte, mis ei sisalda A- ega B-aglutinogeene, st 0-gruppi kuuluvaid erütrotsüüte. Kõnealune seerum aglutineerib antigeeni Ax (Ay või Ao) sisaldavaid inimpäritolu erütrotsüüte (mida B-gruppi kuuluvatelt doonoritelt saadav anti-A seerum üldjuhul ei aglutineeri).

Tõhusus

Tiitrimine

Anti-A + anti-B (0-grupi) seerum tiitritakse eraldi A1 ja A2 erütrotsüütide suspensiooni suhtes, paralleelselt lahustatud, kuid lahjendamata anti-A veregrupi määramise seerumi rahvusvahelise standardpreparaadiga või samaväärse standardpreparaadiga. Kõnealune seerum tiitritakse eraldi B-grupi erütrotsüütide suspensiooni suhtes, paralleelselt lahustatud, kuid lahjendamata anti-B veregrupi määramise seerumi rahvusvahelise standardpreparaadiga või samaväärse standardpreparaadiga.

Seerumi tõhusus ei tohi olla ühelgi juhul madalam kui 64 rahvusvahelist ühikut milliliitri kohta.

Lahjendatult kasutatud anti-A + anti-B (0-grupi) veregrupi määramise seerum võimaldab kergesti avastada ka Ax-grupi (Ay või Ao) erütrotsüütide aglutinatsiooni.

Aviidsuse kindlaksmääramine

Kui anti-A + anti-B (0-grupi) seerum segatakse esemeklaasil võrdse mahuga A1- või A2-rakkude suspensioonidega, mille mahu osa on 0,05 kuni 0,1, ilmneb iga suspensiooni aglutinatsioon esmalt mitte rohkem kui kahekordse aja jooksul, mis kulub samade katsete tegemisele lahustatud, kuid lahjendamata anti-A veregrupi määramise seerumi rahvusvahelise standardpreparaadiga või samaväärse aviidsusega tugietaloniga. Kui anti-A + anti-B (0-grupi) seerum segatakse esemeklaasil võrdse mahuga B-rakkude suspensiooniga, mille mahu osa on 0,05 kuni 0,1, ilmneb aglutinatsioon esmalt mitte rohkem kui kahekordse aja jooksul, mis kulub sama katse tegemisele lahustatud, kuid lahjendamata anti-B veregrupi määramise seerumi rahvusvahelise standardpreparaadiga või samaväärse aviidsusega tugietaloniga. Kui anti-A + anti-B (0-grupi) seerum segatakse esemeklaasil võrdse mahuga (Ay või Ao) Ax-rakkude suspensiooniga, mille mahu osa on 0,05 kuni 0,1, ilmneb aglutinatsioon esmalt hiljemalt viie minuti jooksul temperatuurivahemikus 18 kuni 25 °C.

b) Rh-VEREGRUPI MÄÄRAMISE INIMPÄRITOLU SEERUMID

Anti-Rh veregrupi määramise seerumid, olenemata spetsiifilisusest, võivad kuuluda ühte mõlemasse sorti, mis erinevad teineteisest tingimuste poolest, mille korral toimub homoloogiliste rakkude aglutinatsioon. Teatud seerumid, mida nimetatakse "täielikeks", aglutineerivad füsioloogilises soolalahuses suspendeeritud rakke. Teiste puhul, mida tuntakse "mittetäielike" seerumitena, toimub aglutinatsioon vaid koos teatud kolloidide, nagu veise albumiiniga või teiste erimeetodite abil. Neid seerumeid tuleks kasutada vastavalt neid valmistanud laboratooriumi poolt kehtestatud tingimustele.

Mõned "mittetäielikud" seerumid aglutineerivad esemeklaasidel ka homoloogilisi erütrotsüüte, mis on suspendeerunud omas seerumis või plasmas.

Rahvusvaheliste standardpreparaatide kättesaadavaks muutumise korral võib tekkida vajadus muuta alljärgnevaid Rh-veregrupi määramise tõhususe nõudeid.

i) Anti-D (anti-Rho) veregrupi määramise seerum (inimpäritolu)

Anti-D seerumit saadakse inimeste verest, kes on immuniseeritud Rh-süsteemi D-antigeeniga. See seerum reageerib D-antigeeni sisaldavate inimpäritolu erütrotsüütidega, kuid ei reageeri inimpäritolu erütrotsüütidega, mis ei sisalda D-antigeeni.

Tõhusus

Tiitrimine

0,9 % naatriumkloriidi lahuses peab "täielike" anti-D seerumite tiiter olema vähemalt 1 : 32 CcDee-rakkude suhtes.

"Mittetäielik" anti-D seerum tiitritakse CcDee-rakkude suhtes paralleelselt lahustatud, kuid lahjendamata mittetäieliku anti-D (anti-Rho) rahvusvahelise standardpreparaadiga või samaväärse võrdluspreparaadiga. Seerumi tõhusus ei tohi olla madalam kui 32 rahvusvahelist ühikut. Lisaks sellele, et seerum reageerib kõigi D-antigeeni sisaldavate erütrotsüütidega, peab ta reageerima võimalikult suures ulatuses ka Du-antigeeni sisaldavate rakkudega.

Aviidsuse kindlaksmääramine

Kui Diamondi ja Abelsoni esemeklaasi katses kasutatav anti-D seerum segada esemeklaasil võrdse mahuga 40–50 % CcDee-rakkude suspensiooniga 40 °C juures, siis peaks aglutinatsioon 30 sekundi jooksul silmnähtavaks muutuma ja 120 sekundi jooksul lõpule jõudma.

ii) Anti-C (anti-Rh′) veregrupi määramise seerum (inimpäritolu)

Anti-C seerumit saadakse inimeste verest, kes on immuniseeritud Rh-süsteemi C-aglutionogeeniga. See seerum aglutineerib C-antigeeni sisaldavaid inimpäritolu erütrotsüütidega suspensioone, kuid ei aglutineeri inimpäritolu erütrotsüüte, mis ei sisalda C-antigeeni. Sellega seoses loetakse, et C-antigeen sisaldab Cw-antigeeni.

Enamik diagnostilisi anti-C seerumeid sisaldavad nii "täielikku" anti-C-d kui ka "mittetäielikku" anti-D-d. Seepärast on need seerumid C-antigeeni suhtes spetsiifilised vaid siis, kui katsealused rakud on suspendeeritud 0,9 % naatriumkloriidi lahuses.

Tõhusus

Tiitrimine

Anti-C (nii "täielike" kui ka "mittetäielike") seerumite tiiter peab olema vähemalt 1 : 8 Ccddee-rakkude suhtes.

Aviidsuse kindlaksmääramine

Kui Diamondi ja Abelsoni esemeklaasi katses kasutatavad anti-C seerumid (mis ei tohi sisaldada vähimalgi määral anti-D seerumit) segada esemeklaasil võrdse mahuga Ccddee-rakkude suspensiooniga, mille mahuosa on 0,4 kuni 0,5, ligikaudu 40 °C juures, siis peaks aglutinatsioon 30 sekundi jooksul silmnähtavaks muutuma ja 120 sekundi jooksul lõpule jõudma.

iii) Anti-E (anti-rh”) veregrupi määramise seerum (inimpäritolu)

Anti-E seerumit saadakse inimeste verest, kes on immuniseeritud Rh-süsteemi E-antigeeniga. See seerum reageerib E-antigeeni sisaldavate inimpäritolu erütrotsüütidega.

Tõhusus

Tiitrimine

Anti-E (nii "täielike" kui ka "mittetäielike") seerumite tiiter peab olema vähemalt 1 : 8 ccddEe-rakkude suhtes.

Aviidsuse kindlaksmääramine

Kui Diamondi ja Abelsoni esemeklaasi katses kasutatavad anti-E seerumid (mis ei tohi sisaldada vähimalgi määral anti-D seerumit) segada esemeklaasil võrdse mahuga ccddEe-rakkude suspensiooniga, mille mahuosa on 0,4 kuni 0,5, ligikaudu 40 °C juures, siis peaks aglutinatsioon 30 sekundi jooksul silmnähtavaks muutuma ja 120 sekundi jooksul lõpule jõudma.

iv) Anti-D + C (anti-Rhorh′) veregrupi määramise seerum (inimpäritolu)

Anti-D + E (anti-Rhorh”) veregrupi määramise seerum (inimpäritolu)

Anti-D + C ja anti-D + E spetsiifilisusega seerumeid saadakse otse immuunsetelt isikutelt ja neid saab valmistada ka anti-D seerumi segamisel anti-C või anti-E seerumiga. Kõnealustes seerumites peavad mõlemad antikehad olema samaaegselt aktiivsed tootja poolt määratud reaktsioonitingimustel. Iga seerum peab reageerima erütrotsüütide liikidega, mis reageeriksid mõlema antikehaga ja ei tohi reageerida erütrotsüütidega, mis ei sisalda C- ega D-antigeeni anti-D + C seerumi puhul ja D- ega E-antigeeni anti-D + E seerumi puhul. Tiitrid ei tohi olla väiksemad kui antikehade puhul, ent anti-D + C seerumi puhul (mis on immuniseeritud isikute seerumis sagedane kombinatsioon) on soovitav, et anti-C seerumi tiiter ei oleks alla 32 ja anti-D + E seerumi puhul on soovitav, et anti-E tiiter poleks alla 8. Kui seerum on mõeldud kasutamiseks Diamondi ja Abelsoni esemeklaasi katses, siis ei tohi kõigi reageerivate erütrotsüütide liikide aglutineerimisele kuluv aeg olla lühem kui antikehade puhul.

B. MITTEINIMPÄRITOLU REAKTIIVID

a) LOOMSET PÄRITOLU SEERUMID

i) Anti-A veregrupi määramise seerum (loomset päritolu)

Anti-A seerumit saadakse loomade verest, kes on immuniseeritud või pole immuniseeritud A-grupi erütrotsüütidega või A-grupi eriainetega. Anti-A seerum aglutineerib inimpäritolu erütrotsüüte, mis sisaldavad A-antigeeni, st A- ja AB-gruppi, sealhulgas alagruppidesse A1, A2, A1B ja A2B kuuluvaid erütrotsüüte, ning ei aglutineeri inimpäritolu erütrotsüüte, mis ei sisalda A-antigeeni, st 0- ja B-gruppi kuuluvaid erütrotsüüte.

Tõhusus

Tiitrimine

Anti-A seerum tiitritakse eraldi A1, A2 ja A2B erütrotsüütide suspensiooni suhtes, paralleelselt lahustatud, kuid lahjendamata anti-A veregrupi määramise seerumi rahvusvahelise standardpreparaadiga või samaväärse võrdluspreparaadiga [3]. Seerumi tõhusus peab igal juhul olema vähemalt 64 rahvusvahelist ühikut milliliitri kohta.

Aviidsuse kindlaksmääramine

Kui anti-A seerum segatakse esemeklaasil võrdse mahuga A1-, A2- või A2B-rakkude suspensiooniga, mille mahuosa on 0,05 kuni 0,1, peaks iga suspensiooni aglutinatsioon ilmnema esmalt mitte rohkem kui kahekordse aja jooksul, mis kulub sama katse tegemisele lahustatud, kuid lahjendamata anti-A veregrupi määramise seerumi rahvusvahelise standardpreparaadiga või samaväärse aviidsusega tugietaloniga.

ii) Anti-B veregrupi määramise seerum (loomset päritolu)

Anti-B seerumit saadakse loomade verest, kes on immuniseeritud või pole immuniseeritud B-grupi erütrotsüütidega või B-grupi eriainetega. Anti-B seerum aglutineerib inimpäritolu erütrotsüüte, mis sisaldavad B-antigeeni, st B- ja AB-gruppi kuuluvaid erütrotsüüte, ning ei aglutineeri inimpäritolu erütrotsüüte, mis ei sisalda B-antigeeni, st 0- ja A-gruppi kuuluvaid erütrotsüüte.

Tõhusus

Tiitrimine

Anti-A seerum tiitritakse B-grupi rakkude suspensiooni suhtes, paralleelselt lahustatud, kuid lahjendamata anti-B veregrupi määramise seerumi rahvusvahelise standardpreparaadiga või samaväärse võrdluspreparaadiga [4]. Seerumi tõhusus peab olema vähemalt 64 rahvusvahelist ühikut milliliitri kohta.

Aviidsuse kindlaksmääramine

Kui anti-B seerum segatakse esemeklaasil võrdse mahuga B-rakkude suspensiooniga, mille mahuosa on 0,05 kuni 0,1, peab aglutinatsioon ilmnema mitte rohkem kui kahekordse aja jooksul, mis kulub sama katse tegemisele lahustatud, kuid lahjendamata anti-B veregrupi määramise seerumi rahvusvahelise standardpreparaadiga või samaväärse aviidsusega tugietaloniga.

iii) Anti-inimglobuliini seerum (loomset päritolu) [5]

Veregruppide seroloogias kasutatav anti-inimglobuliini seerum peab sisaldama aglutineerivaid antikehi IgG globuliini vastu ja aglutineerivaid antikehi komplementsete faktorite vastu. Seda saadakse loomade verest, kes on immuniseeritud inimpäritolu seerumi valgu süstimise teel. See peab aglutineerima kõik inimpäritolu IgG immunoglobuliini ja/või komplementsete faktoritega kaetud inimpäritolu erütrotsüüdid. Tootjate poolt sätestatud tingimuste kohaselt ei aglutineeri see katmata inimpäritolu erütrotsüüte olenemata grupist, kuhu need kuuluvad.

Spetsiifilisus

Veregruppide seroloogias kasutatava anti-inimglobuliini spetsiifilisust tuleb testida erinevate antikehadega kaetud inimpäritolu erütrotsüütidega, st erütrotsüütidega, mis on muudetud tundlikuks inimpäritolu mittetäielike anti-D, anti-K ja anti-Fya antikehadega, erütrotsüütidega, mis on muudetud tundlikuks komplemente siduvate mittetäielike anti-Lea antikehadega koos värske inimpäritolu seerumiga, ja erütrotsüütidega, mis on muudetud tundlikuks niinimetatud "mittetäielike külmade antikehadega", ja pargitud erütrotsüütidega, mis on muudetud tundlikuks inimpäritolu IgG immunoglobuliiniga ja lõpetuseks, 10 erineva katmata A- ja B-antigeeniga ja -antigeenita inimpäritolu erütrotsüütide prooviga.

Tõhusus

Tiitrimine

Tarnitud kujul või etiketil soovitatud lahjenduses anti-inimglobuliini seerum peab tugevalt aglutineerima inimpäritolu erütrotsüüte, mis on kaetud mittetäieliku anti-D seerumiga, mille tiiter on 1 : 4 (või väiksem) D-positiivsete rakkude suhtes, kui tiitrimine toimub albumiini asendusmeetodi kohaselt. Samas lahjenduses peab see aglutineerima K-positiivsed inimpäritolu erütrotsüüdid, mis on muudetud tundlikuks nõrkade anti-K antikehadega, ja Fya-positiivsed erütrotsüüdid, mis on muudetud tundlikuks nõrkade anti-Fya antikehadega.

Samas või muus etiketil sätestatud lahuses peab see aglutineerima inimpäritolu erütrotsüüte, mis on muudetud tundlikuks nõrkade komplemente siduvate mittetäielike anti-Lea antikehadega koos värske seerumiga.

Kliinilise kasutuse puhul on soovitav, et kõigi ülalmainitud mittetäielike antikehade liikide katet on võimalik kindlaks määrata anti-inimglobuliini seerumi ühe lahjendusega.

b) VEREGRUPI MÄÄRAMISE TAIMSET PÄRITOLU REAKTIIVID

i) Anti-A veregrupi määramise reaktiiv (taimset päritolu)

Anti-A reaktiiv saadakse sobiva taime seemnetest või muudest osadest ekstraheerimise teel, millele järgneb vajaduse korral puhastamine. Anti-A reaktiiv aglutineerib inimpäritolu erütrotsüüte, mis sisaldavad A-antigeeni, st A- ja AB-gruppi, sealhulgas alagruppidesse A1, A2, A1B ja A2B kuuluvaid erütrotsüüte, ning ei aglutineeri inimpäritolu erütrotsüüte, mis ei sisalda A-antigeeni, st 0- ja B-gruppi kuuluvaid erütrotsüüte.

Tõhusus

Tiitrimine

Anti-A reaktiiv tiitritakse eraldi A1, A2 ja A2B erütrotsüütide suspensiooni suhtes, paralleelselt lahustatud, kuid lahjendamata anti-A veregrupi määramise seerumi rahvusvahelise standardpreparaadiga või samaväärse võrdluspreparaadiga [6].

Reaktiivi tõhusus ei tohi olla ühelgi juhul madalam kui 64 rahvusvahelist ühikut milliliitri kohta.

Aviidsuse kindlaksmääramine

Kui anti-A reaktiiv segatakse esemeklaasil võrdse mahuga A1-, A2- või A2B-rakkude suspensiooniga, mille mahuosa on 0,05 kuni 0,1, peaks iga suspensiooni aglutinatsioon ilmnema esmalt mitte rohkem kui kahekordse aja jooksul, mis kulub sama katse tegemisele lahustatud, kuid lahjendamata anti-A veregrupi määramise seerumi rahvusvahelise standardpreparaadiga või samaväärse aviidsusega tugietaloniga.

ii) Anti-B veregrupi määramise reaktiiv (taimset päritolu)

Anti-B reaktiiv saadakse sobiva taime seemnetest või muudest osadest ekstraheerimise teel, millele järgneb vajaduse korral puhastamine. Anti-B reaktiiv aglutineerib inimpäritolu erütrotsüüte, mis sisaldavad B-antigeeni, st B- ja AB-gruppi kuuluvaid erütrotsüüte, ning ei aglutineeri inimpäritolu erütrotsüüte, mis ei sisalda B-antigeeni, st 0- ja A-gruppi kuuluvaid erütrotsüüte.

Tõhusus

Tiitrimine

Anti-B reaktiiv tiitritakse B-grupi rakkude suspensiooni suhtes, paralleelselt lahustatud, kuid lahjendamata anti-B veregrupi määramise seerumi rahvusvahelise standardpreparaadiga või samaväärse võrdluspreparaadiga [7]. Reaktiivi tõhusus peab olema vähemalt 64 rahvusvahelist ühikut milliliitri kohta.

Aviidsuse kindlaksmääramine

Kui anti-B reaktiiv segatakse esemeklaasil võrdse mahuga B-rakkude suspensiooniga, mille mahuosa on 0,05 kuni 0,1, peab aglutinatsioon ilmnema esmalt mitte rohkem kui kahekordse aja jooksul, mis kulub sama katse tegemisele lahustatud, kuid lahjendamata anti-B veregrupi määramise seerumi rahvusvahelise standardpreparaadiga või samaväärse aviidsusega tugietaloniga.

[1] Protokolli ja selle lisade käesoleva variandi kinnitamise ajal lähtusid lepinguosaliste esindajad sellest, et väljendi "blood incompatibilities" kasutamisel lepingu ingliskeelses tekstis peeti silmas väljendit "blood grouping incompatibilities" ("veregruppide omavaheline sobimatus").Samuti lepiti kokku, et väljendit "blood-grouping" ("veregrupi määramine"), mis lepingu ja protokolli ingliskeelses tekstis sisaldab sidekriipsu, tuleb lugeda "blood grouping'uks" ilma sidekriipsuta.

[2] Enamiku spetsiifilisuste veregrupi määramise reaktiivide tõhusust väljendatakse lahjenduste reas täheldatud aglutinatsiooni tiitrina erütrotsüütide suspensiooni suhtes. Tiiter näitab reaktiivi lahjendust rea viimases segus, kus aglutinatsioon on nähtav mikroskoobi abil.Nende veregrupi määramise reaktiivide tõhusust, mille suhtes on olemas rahvusvahelised standardpreparaadid (hetkel anti-A ja anti-B ja mittetäielik anti-D), on võimalik väljendada rahvusvahelistes ühikutes (vt Bull, Maailma Tervishoiuorganisatsioon (WHO) 1954, 10, 937, 941–1950, 3, 301) tundmatu reaktiivi tiitrimise alusel võrdluses rahvusvaheliste standarditega või riiklike alamstandarditega.Veregrupi määramise seerumite rahvusvahelisi standardpreparaate valmistatakse ampullidena, mis sisaldavad kuivatatud inimpäritolu seerumit. Lahustatud anti-A ja anti-B seerumid sisaldavad definitsiooni kohaselt 1 milliliitris 256 rahvusvahelist ühikut. Neid on võimalik saada tasuta Kopenhaagenis asuvalt Maailma Tervishoiuorganisatsiooni Bioloogiliste Standardite Rahvusvaheliselt Laboratooriumilt.Alltoodud tabel illustreerib rahvusvahelise standardse anti-A seerumi (S) ja "tundmatu" anti-A reaktiivi (U) võrdlevat tiitrimist A1 erütrotsüütide ja A2B erütrotsüütide suhtes.

[3] Rahvusvaheline standardpreparaat on inimpäritolu; samaväärne võrdluspreparaat (olemasolu korral) võib olla nii inimpäritolu kui ka mitteinimpäritolu.

[4] Rahvusvaheline standardpreparaat on inimpäritolu; samaväärne võrdluspreparaat (olemasolu korral) võib olla nii inimpäritolu kui ka mitteinimpäritolu.

[5] Coombs, R.R.A., Mourant, A.E. ja Race, R.R. (1945), Lancet, iii 5.Coombs, R.R.A., Mourant, A.E. ja Race, R.R. (1945), Brit. J. eksp. Path, 26, 255.

[6] Rahvusvaheline standardpreparaat on inimpäritolu; samaväärne võrdluspreparaat (olemasolu korral) võib olla nii inimpäritolu kui ka mitteinimpäritolu.

[7] Rahvusvaheline standardpreparaat on inimpäritolu; samaväärne võrdluspreparaat (olemasolu korral) võib olla nii inimpäritolu kui ka mitteinimpäritolu.

--------------------------------------------------

NÄIDISETIKETID

EUROOPA NÕUKOGU

VEREGRUPI MÄÄRAMISE REAKTIIVIDE VAHETAMISE EUROOPA LEPING

a) vedel seerum

1. … laboratoorium, Amsterdam

2. Anti-A seerum (inimpäritolu)

3. Naatriumasiid 0,1 %

4. 5 ml

5. 7. september 1965

6. Nr 1 2 3 4

b) kuivatatud seerum

1. … laboratoorium, Amsterdam

2. Anti-B seerum (loomset päritolu)

3. Mersalaat 0,1 %

4. Lahustatakse 5 ml destilleeritud vees

5. 31. detsember 1986

6. Nr 4 3 2 1

--------------------------------------------------

NÄIDISINFOLEHT

EUROOPA NÕUKOGU

VEREGRUPI MÄÄRAMISE REAKTIIVIDE VAHETAMISE EUROOPA LEPING

1. Central Blood Transfusion Laboratory,

1 Main Street,

Metropolis,

Westland

2. Anti-E (anti-rh”) seerum (inimpäritolu)

3. 10 ml

4. Viimase toimekontrolli kuupäev: 30. mai 1961

5. Kõlblik kuni 30. maini 1962

6. Nr 5432

7. Testitavaid punavereliblesid loputatakse üks või mitu korda NaCl 9 % lahusega. Erütrotsüütide suspensioon, mille mahuosa on ligikaudu 0,03, valmistamiseks segatakse üks osa või tilk erütrotsüütide massi 30 osa või tilga isotoonilise NaCl lahusega. Vastava kogemuse olemasolul on võimalik adekvaatselt hinnata suspensiooni toimeainekogust vaatluse teel.

Pasteuri pipeti abil lastakse väike tilk seerumit pretsipitatsioonitorru (6 mm × 30 mm) ja lisatakse samalaadne tilk erütrotsüütide suspensiooni. (Vastava kogemuse olemasolul on võimalik saavutada märkimisväärne kokkuhoid seerumi ja rakkude suspensiooni lisamisel pipetiga, mille mahuks on märgitud 10 µl). Toru sisu segatakse ja inkubeeritakse temperatuuril 37 °C kaheks tunniks. Seejärel kantakse toru sisu ettevaatlikult mikroskoobi esemeklaasile ja jaotatakse õrnalt laiali. Juhul, kui aglutinatsioon pole palja silmaga ilmeksimatult nähtav, uuritakse esemeklaasi mikroskoobi abil aglutinatsiooni toimumise ja ulatuse kindlaksmääramiseks.

8. Säilitada temperatuuril –20 °C või alla selle. Kui seda kasutatakse pärast avamise päeva, lisada 0,1 milliliitrit lahust, mis sisaldab liitri kohta 100 grammi naatriumasiidi.

9. Inimpäritolu anti-E ("anti-rh") seerum: 5 ml; lahus sisaldab liitri kohta 300 grammi veise albumiini: 5 ml.

10. Käesolev toode sisaldab inimpäritolu materjali.

--------------------------------------------------

PROTOKOLLI LISA

EUROOPA NÕUKOGU

VEREGRUPI MÄÄRAMISE REAKTIIVIDE VAHETAMISE EUROOPA LEPING

(Artikkel 4)

SERTIFIKAAT

MITTE ERALDADA KAUBASAADETISEST

… (koht) | … 19… (kuupäev) |

|

Pakkeüksuste arv | Allakirjutanu kinnitab, et kirjeldatud saadetis, … |

… | … |

Märgitud | mis on ette valmistatud … |

… | … |

… | … |

Partii nr | vastutusel, kes on üks lepingu artiklis 6 osutatud asutustest, on vastavuses käesoleva lepingu protokolli spetsifikatsioonidega ja selle võib tarnida otse adressaadile |

… | (nimi ja koht) … |

| … |

| … (pitser) | … (allkiri) | … (nimetus) |

--------------------------------------------------